BRATISLAVA 25. augusta (SITA) - Spotrebiteľ má právo pri podomovom a zásielkovom predaji odstúpiť od zmluvy do siedmich pracovných dní od prevzatia tovaru alebo uzavretia zmluvy o poskytnutí služby, a to bez penalizácie a udania dôvodu. Podnikatelia však mnohokrát konkrétnu lehotu neuvádzali a odkazovali spotrebiteľov na zákon. "Poškodzovali tým spotrebiteľov, ktorí vo väčšine prípadov túto lehotu zmeškali," odôvodňuje Ministerstvo hospodárstva SR (MH) v pripravenom návrhu novely zákona o ochrane spotrebiteľa pri podomovom a zásielkovom predaji. Aby predávajúci povinnosť informovať spotrebiteľa úplne neobchádzali, MH mení ustanovenie v zákone tak, že predávajúci je povinný písomne upozorniť spotrebiteľa na jeho právo odstúpiť od zmluvy.
Ak spotrebiteľ v praxi odstúpil od zmluvy, predávajúci si zo zákona pojem zohľadnenie nákladov vysvetľoval rôzne a do nákladov započítal aj ostatné náklady, ktoré iba okrajovo súviseli s ponukou tovaru, napr. aj cenu zájazdu, ktorý sa uskutočnil s cieľom ponuky tovaru. V mnohých prípadoch tak boli zohľadnené náklady vyššie ako samotná cena tovaru. "Spotrebiteľ takto nikdy vopred nevedel, aké náklady bude musieť zaplatiť pri odstúpení od zmluvy," vysvetľuje MH. Preto sa pri vrátení ceny nebudú podľa návrhu novely zákona zohľadňovať náklady vynaložené na poskytnutie služby. Sankcie za porušenie tohto zákona môžu dosiahnuť sumu do 100 tis. Sk. Účinnosť zákona navrhuje rezort hospodárstva od 1. januára 2006.